Flere kampklædte betjente stormede tirsdag eftermiddag et hus i Gandrup, efter de havde hørt, at en person var i besiddelse af et våben. Der var derfor stort politiopbud og uvished i byen over, hvad der foregik. Det viste sig dog at være mindre dramatisk end først antaget. Der var nemlig ikke noget våben på adressen, som politiet ellers var blevet fortalt. Det fortæller vagtchef Michael Elkjær til TV2 Nord. - Det er slet ikke noget vildt og voldsomt. Det troede vi i første omgang, fordi vi havde fået melding om, at manden havde våben på adressen, siger vagtchefen. Politiet har dog anholdt én person og taget ham med på stationen. Det er endnu vist, hvad der ligger bag anholdelsen.

Referat:
Politiet var på jagt efter et våben, men det viste sig at være mindre dramatisk end først antaget.